
מדינת ישראל

משרד המשפטים



הממונה על חוק חופש המידע

	ירושלים, כ"ב בשבט, תשע"ח 

	7 פברואר , 2018

	בתשובתך נא ציין:

	תיק מס' 346/17


לכבוד










 שלום רב, 

הנדון: בקשה לפי חוק חופש המידע, התשנ"ח-1998.
פנייתך מיום 8/12/2017
לאחר בחינת בקשתך שבנדון הנני להשיבך כדלקמן:

חוות הדעת המשרדיות ביחס להצעות חוק הנדונות בוועדת השרים לענייני חקיקה, מועברות לשרת המשפטים - המכהנת כיו"ר הוועדה - והדברים מוצגים בפני הוועדה בעל-פה בלבד. חוות דעת אלה מהוות מסמכים פנימיים במסגרת השיח הפנימי בין ייעוץ וחקיקה לשרת המשפטים, ועל כן, ככלל, אינן מתפרסמות או מועברות לגורמים נוספים. זאת, לפי הסייג הקבוע בסעיף 9(ב)(4) לחוק חופש המידע, התשנ"ח – 1998 (להלן: "חוק חופש המידע"), המבקש למנוע "אפקט מצנן" על ביטויי עובדי הציבור ועל מנת לשמר שיח פנימי חופשי ופתוח בין הגורמים הממשלתיים.
בהקשר לחשיבות השמירה על השיח הפנימי החופשי בין השרים לדרג המקצועי בדיוני וועדת שרים לענייני חקיקה, נבקש להזכיר את בג"צ 2555/17 תומר אביטל ואח' נ' ממשלת ישראל (18.12.17), בו ביקשו העותרים להגביר את השקיפות הקיימת בדיונים של וועדות השרים. בסופו של דבר העותרים הודיעו לבית המשפט, בהתאם להמלצתו ולאחר שמיעת הערותיו, כי הם אינם עומדים על עתירתם. 
אם כן, ובשים לב לאופיים הפנימי של חוות הדעת כאמור, ככלל לא תועבר חוות הדעת בנושא, ואנו דוחים את בקשתך לפי סעיף 9(ב)(4) לחוק כאמור. 
יחד עם זאת, נציין כי יתכן שיהיו מקרים בהם יהיה מקום לשקול את מסירת חוות הדעת, ולו באופן חלקי או כפרפרזה; לדוגמא, כשמדובר בחוות דעת שבהן היועץ המשפטי לממשלה עצמו מבטא עמדה לפיה יש מניעה חוקתית לקדם הצעת חוק מסוימת, או חוות דעת המשקפות עמדה אשר כבר ניתן לה פומבי על ידי היועץ המשפטי לממשלה או שעמדה זו פורסמה על דעתו. עם זאת, מאחר שבקשתך כוללת מאות מסמכים, בחינה פרטנית של כלל חוות הדעת הללו עולה כדי הקצאת משאבים בלתי סבירה לפי סעיף 8(1) לחוק חופש המידע. 
טרם סיום אבקש להוסיף כי לעמדתנו, פסק הדין בעניין חדו"ש שהוזכר בבקשה אינו נוגע לענייננו, שכן הוא מתייחס לחוות דעת שניתנה על דעתו של היועץ המשפטי לממשלה, בצירוף הנחיות אופרטיביות, אשר כלל לא הוגשה לוועדת השרים לענייני חקיקה על כל המשתמע מכך. 
הנני להודיעך כי לפי סעיף 17 לחוק יש בידך לעתור לבית המשפט לעניינים מנהליים כנגד החלטה

זו. 















 

                                                                                                                    בכבוד רב,


מיטל כץ, עו"ד

הממונה על חוק חופש המידע

משרד המשפטים

